Document ID: /roh_data/filtered/fineweb-2-filterrobots_roh.jsonl.gz/40062

Enturn 30 persunas èn s’annunziadas il venderdi suentermezdi per l’event da crossgolf sin il Brambrüesch. Bleras da las persunas n’han anc mai gì in bastun da golf enta maun. Quai na saja dentant era betg necessari manegia Reto Götz – in dals suprastants da la «Cuminanza d’interess Brambrüesch» ch’han inizià il project.
Crossgolf sa mintgin dar. I na dovra betg ina permissiun per la plazza da golf. I na dat nagins dresscodes. Qua pon ins simplamain empruvar ora e dar ina runda.
Cuntrari a las plazzas da golf normalas vegn crossgolf giugà sin pastgiras. Plinavant n’èsi betg da tutgar ina rusna pitschna – mabain ina figura da lain che sa chatta mintgamai a l’ur da las pistas ch’èn medemamain pli curtas. Dal reminent paisa ina balla da crossgolf circa quatter giadas pli pauc ch’ina normala balla da golf.
La plazza da crossgolf è averta stagiunalmain – tranter mez fanadur e fin d’october tut tenor las cundiziuns da l'aura. La «Cuminanza d’interess Brambrüesch» vul stgaffir cun questa plazza in’ulteriura purschida per l’entira famiglia, ed uschia auzar l’attractivitad da la muntogna.